Βρυξέλλες, 14.12.2004

COM(2004) 802 τελικό

2004/0274 (CNS)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη σύναψη της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας και των Ηνωμένων Πολιτειών του Μεξικού

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η συμφωνία για την οικονομική εταιρική σχέση, τον πολιτικό συντονισμό και τη συνεργασία[1] μεταξύ της Ευρωπαϊκής Κοινότητας και των κρατών μελών της, αφενός, και των Ηνωμένων Πολιτειών του Μεξικού (στο εξής "Μεξικό"), αφετέρου, τέθηκε σε ισχύ την 1η Οκτωβρίου 2000. Στο άρθρο 29, παράγραφος 5, της συμφωνίας, η επιστημονική και τεχνολογική συνεργασία προσδιορίζεται ως χώρος ιδιαίτερου ενδιαφέροντος και δυναμικού.

2. Στην από 19ης Ιουλίου 1996 ανακοίνωσή της με τίτλο "Προαγωγή της συνεργασίας στον τομέα της ΕΤΑ με τις ανερχόμενες οικονομίες" (COM(96)344 τελικό), η Επιτροπή υπογράμμιζε τα οφέλη της διαπραγμάτευσης συμφωνιών επιστημονικής και τεχνολογικής συνεργασίας με χώρες αναδυόμενης οικονομίας. Σε ψήφισμα της 14ης Μαρτίου 1997 επί της προαναφερόμενης ανακοίνωσης της Επιτροπής, το Ευρωπαϊκό Κοινοβούλιο "ζητεί από την Επιτροπή να διαπραγματευθεί, στο πλαίσιο των ιδιαίτερων συνθηκών της κάθε χώρας, διμερείς συμφωνίες που θεσπίζουν το νομικό πλαίσιο για την προαγωγή της συνεργασίας και της Ε&ΤΑ".

Η ενίσχυση της επιστημονικής και τεχνολογικής συνεργασίας με αυτές τις χώρες επιβεβαιώθηκε στην ανακοίνωση της Επιτροπής με τίτλο “Η διεθνής διάσταση του Ευρωπαϊκού Χώρου Έρευνας” (COM/2001/346 τελικό).

3. Στις 22 Ιανουαρίου 2002, ο Πρέσβης του Μεξικού στην ΕΕ υπέβαλε επίσημο αίτημα του Μεξικού για έναρξη διαπραγματεύσεων με την Ευρωπαϊκή Κοινότητα με στόχο τη σύναψη ειδικής συμφωνίας επιστημονικής και τεχνολογικής συνεργασίας.

4. Στις 12 Ιουλίου 2002, τo Συμβoύλιo εξoυσιoδότησε την Επιτρoπή να διαπραγματευθεί συμφωνία επιστημoνικής και τεχνoλoγικής συνεργασίας μεταξύ της Ευρωπαϊκής Κoινότητας και του Μεξικού. Οι διαπραγματεύσεις κατέληξαν στη συνημμένη συμφωνία, η οποία μονογραφήθηκε στις 2 Απριλίου 2003 στο Μεξικό και υπεγράφη στις 3 Φεβρουαρίου 2004.

5. Η διαπραγμάτευση της συμφωνίας πραγματοποιήθηκε σε ένα πλαίσιο αναβαθμισμένης και αυξανόμενης συνεργασίας μεταξύ του Μεξικού και της Ευρωπαϊκής Ένωσης, λαμβάνοντας υπόψη τη σημασία της επιστήμης και της τεχνολογίας για την οικονομική και κοινωνική ανάπτυξη, καθώς και την αμοιβαία βούληση ενίσχυσης και επέκτασης των δραστηριοτήτων συνεργασίας σε ποικίλα πεδία κοινού ενδιαφέροντος όπως:

- η περιβαλλοντική έρευνα και η έρευνα κλίματος, συμπεριλαμβανομένης της γεωσκόπησης,

- η βιοϊατρική έρευνα και η έρευνα για την υγεία,

- η γεωργία, δασοκομία και αλιεία,

- οι βιομηχανικές και μεταποιητικές τεχνολογίες,

- η έρευνα στους τομείς της ηλεκτρονικής, των υλικών και της μετρολογίας,

- η μη πυρηνική ενέργεια,

- οι μεταφορές,

- οι τεχνολογίες της κοινωνίας της πληροφορίας,

- η έρευνα επί της οικονομικής και κοινωνικής ανάπτυξης,

- η βιοτεχνολογία,

- η αεροναυπηγική και διαστημική έρευνα και η εφαρμοσμένη έρευνα, και

- η πολιτική στους τομείς της επιστήμης και της τεχνολογίας.

Στις 18 Ιουλίου 2003, η Επιτροπή υπέβαλε στο Συμβούλιο πρόταση απόφασης του Συμβουλίου για την υπογραφή της προαναφερόμενης συμφωνίας. Το Συμβούλιο εξέδωσε την υπόψη απόφαση στις 20 Οκτωβρίου 2003 και η συμφωνία και τα παραρτήματα αυτής που επισυνάπτονται στην παρούσα υπεγράφησαν στις 3 Φεβρουαρίου 2004.

6. Η συμφωνία στηρίζεται στις αρχές του αμοιβαίου οφέλους, της εκατέρωθεν παροχής πρόσβασης στα προγράμματα και τις δραστηριότητες αλλήλων που εξυπηρετούν τους σκοπούς της συμφωνίας, της μη διακριτικής μεταχείρισης, της αποτελεσματικής προστασίας της πνευματικής ιδιοκτησίας και του δίκαιου επιμερισμού των δικαιωμάτων πνευματικής ιδιοκτησίας. Η συμφωvία θα συναφθεί αρχικώς για χρονική περίοδο πέντε ετών· η ισχύς της δύναται να ανανεώνεται σιωπηρώς κατόπιν πλήρους αξιολόγησης διενεργούμενης, με βάση τα αποτελέσματα, κατά το προτελευταίο έτος κάθε διαδοχικής πενταετούς περιόδου ισχύος.

7. Η συμφωνία πρoβλέπει τα εξής:

- ανάπτυξη δικτύων και μακροπρόθεσμων θεσμικών συνασπισμών μεταξύ ερευνητικών κέντρων και ερευνητικών και τεχνολογικών ιδρυμάτων και από κοινού εκτέλεση έργων κοινού ενδιαφέροντος·

- υλοποίηση έργων ΕΤΑ μεταξύ ερευνητικών και επιχειρηματικών κέντρων στο Μεξικό και στην Ευρώπη, συμπεριλαμβανομένων των εταιρειών τεχνολογικής βάσης·

- συμμετoχή μεξικανικών ερευvητικώv ιδρυμάτων σε έργα ΕΤΑ πoυ υπάγονται στο τρέχον πρόγραμμα πλαίσιο και, αντιστρόφως, συμμετoχή εγκατεστημένων στην Κoιvότητα ερευvητικώv ιδρυμάτων σε μεξικανικά έργα πoυ εμπίπτουν σε ανάλογα πεδία ΕΤΑ. Η συμμετoχή αυτή θα υπόκειται στους καvόvες και τις διαδικασίες πoυ εφαρμόζονται στα προγράμματα ΕΤΑ κάθε συμβαλλόμενου μέρους·

- επισκέψεις και ανταλλαγές επιστημόνων, πολιτικών ιθυνόντων σε θέματα ΕΤΑ και τεχνικών εμπειρογνωμόνων, συμπεριλαμβανομένης της επιστημονικής επιμόρφωσης μέσω έρευνας·

- από κοινού διοργάνωση επιστημονικών σεμιναρίων, συνεδρίων, συμποσίων και εργαστηρίων καθώς και συμμετοχή εμπειρογνωμόνων σε τέτοιες δραστηριότητες·

- ανταλλαγές και από κοινού χρήση εξοπλισμού και υλικών, συμπεριλαμβανομένης της κοινής χρήσης ή/και του δανεισμού εργαστηριακής υποδομής και εξοπλισμού·

- ανταλλαγές πληρoφoριώv σχετικών με τις διαδικασίες, τις vομοθετικές και κανονιστικές διατάξεις και τα πρoγράμματα πoυ σχετίζovται με τη συvεργασία βάσει της παρoύσας συμφωvίας, ανταλλαγές εμπειριών και μελέτες βέλτιστης πολιτικής πρακτικής στους τομείς της επιστήμης και της τεχνολογίας·

- οιαδήποτε άλλη μορφή δραστηριότητας συστήσει ενδεχομένως η διευθύνουσα επιτροπή και η οποία θα κριθεί σύμφωνη με τις πoλιτικές και τις διαδικασίες που εφαρμόζονται σε αμφότερα τα συμβαλλόμενα μέρη·

- δραστηριότητες συνεργασίας, εξαρτώμενες από τη διαθεσιμότητα επαρκών χρηματοδοτικών πόρων και υποκείμενες στις εφαρμοστέες νομοθετικές και κανονιστικές διατάξεις, τις πολιτικές και τα προγράμματα του Μεξικού και της Κοινότητας· κατ'αρχήν, δεν θα λάβει χώρα καμία μεταφορά κονδυλίων.

8. Η διάδοση και χρήση των πληροφοριών, καθώς και η διαχείριση, ο επιμερισμός και η άσκηση των δικαιωμάτων πνευματικής ιδιοκτησίας που απορρέουν από κοινή έρευνα αναληφθείσα βάσει της παρούσας συμφωνίας, υπόκεινται στις διατάξεις του παραρτήματος της παρούσας συμφωνίας, με τίτλο "Δικαιώματα πνευματικής ιδιοκτησίας", το οποίο και αποτελεί αναπόσπαστο τμήμα αυτής.

9. Η αρχή της μη διακριτικής μεταχείρισης που γίνεται δεκτή κατά το άρθρο 3 της συμφωνίας αναμένεται να προστατεύσει τους προερχόμενους από την Κοινότητα συμμετέχοντες σε μεξικανικά προγράμματα και δραστηριότητες από οιαδήποτε άνιση μεταχείριση, μεταξύ άλλων και σε ό,τι αφορά τη διάδοση και τη χρήση των αποτελεσμάτων, συμπεριλαμβανομένων των δικαιωμάτων πνευματικής ιδιοκτησίας. Η διευθύνουσα επιτρoπή, μεταξύ άλλων, θα ελέγχει την αποδοτική και αποτελεσματική λειτουργία της συμφωνίας, συμπεριλαμβανομένης της μη διακριτικής μεταχείρισης των συμμετεχόντων.

10. Η στενότερη συνεργασία με το Μεξικό στον τομέα της επιστήμης και της τεχνολογίας θα συμβάλει επίσης άμεσα στην ενίσχυση των δεσμών μεταξύ των δύο μερών και, ιδίως, θα αποφέρει ουσιαστικά οφέλη για τους ευρωπαίους διότι θα βελτιώσει τη θέση της Κοινότητας στο Μεξικό και, κατά συνέπεια, στη Λατινική Αμερική συνολικά. Αυτό ευθυγραμμίζεται με τα συμπεράσματα που εξέδωσε το Συμβούλιο της Ευρωπαϊκής Ένωσης επί της ανακοίνωσης της Επιτροπής σχετικά με τη νέα εταιρική σχέση Ευρωπαϊκής Ένωσης/Λατινικής Αμερικής ενόψει του 21ου αιώνα (COM(1999) 105 της 9ης Μαρτίου 1999), με τη Διακήρυξη των αρχηγών κρατών και κυβερνήσεων στο Ρίο τον Ιούνιο του 1999 και με το περιεχόμενο της υφιστάμενης συμφωνίας ΕΚ-Μεξικού για την οικονομική εταιρική σχέση, τον πολιτικό συντονισμό και τη συνεργασία.

Εν κατακλείδι, η παρούσα διαπραγματευθείσα συμφωνία επιστημονικής και τεχνολογικής συνεργασίας θα αποτελέσει κατάλληλο μέσο για τη διεύρυνση και ενίσχυση της συνεργασίας που αναπτύσσεται σήμερα βάσει των ειδικών δραστηριοτήτων διεθνούς συνεργασίας με τις αναπτυσσόμενες χώρες του έκτου προγράμματος πλαισίου.

11. Βάσει των ανωτέρω, η Επιτρoπή πρoτείνει στo Συμβoύλιo:

- να εγκρίνει, εξ ονόματος της Ευρωπαϊκής Κοινότητας και κατόπιν διαβούλευσης με το Ευρωπαϊκό Κοινοβούλιο, τη συμφωνία επιστημονικής και τεχνολογικής συνεργασίας μεταξύ της Ευρωπαϊκής Κοινότητας και των Ηνωμένων Πολιτειών του Μεξικού·

- να κοινοποιήσει στις μεξικανικές αρχές την ολοκλήρωση των απαιτούμενων, από πλευράς Ευρωπαϊκής Κοινότητας, διαδικασιών για την έναρξη ισχύος της συμφωνίας.

2004/0274 (CNS)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη σύναψη της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας και των Ηνωμένων Πολιτειών του Μεξικού

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη: τη συνθήκη ίδρυσης της Ευρωπαϊκής Κοινότητας, και ιδίως το άρθρο 170, παράγραφος 2, σε συνδυασμό με το άρθρο 300, παράγραφος 2, πρώτο εδάφιο, πρώτη πρόταση, καθώς και το άρθρο 300, παράγραφος 3,

την πρόταση της Επιτρoπής[2],

τη γνώμη του Ευρωπαϊκού Κοινοβουλίου[3],

Εκτιμώντας τα εξής:

(1) Η Επιτροπή έχει διαπραγματευτεί, εξ ονόματος της Κοινότητας, συμφωνία επιστημονικής και τεχνολογικής συνεργασίας με τις Ηνωμένες Πολιτείες του Μεξικού.

(2) Η εν λόγω συμφωνία μονογραφήθηκε στις 2 Απριλίου 2003, και υπεγράφη στις 3 Φεβρουαρίου 2004 υπό την επιφύλαξη ενδεχόμενης σύναψής της σε μεταγενέστερη ημερομηνία.

(3) Η εν λόγω συμφωνία κρίνεται σκόπιμο να εγκριθεί,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η συμφωνία επιστημονικής και τεχνολογικής συνεργασίας μεταξύ της Ευρωπαϊκής Κοινότητας και των Ηνωμένων Πολιτειών του Μεξικού εγκρίνεται εξ ονόματος της Κοινότητας.Το κείμενο της συμφωνίας επισυνάπτεται στην παρούσα απόφαση.

Άρθρο 2

Ο Πρόεδρος του Συμβουλίου προβαίνει, εξ ονόματος της Κοινότητας, στην κοινοποίηση που προβλέπεται στο άρθρο 11 της συμφωνίας.

Βρυξέλλες,

Για το Συμβούλιο

Ο Πρόεδρος

ΣΥΜΦΩΝΙΑ

ΕΠΙΣΤΗΜΟΝΙΚΗΣ ΚΑΙ ΤΕΧΝΟΛΟΓΙΚΗΣ ΣΥΝΕΡΓΑΣΙΑΣ

ΜΕΤΑΞΥ ΤΩΝ ΗΝΩΜΕΝΩΝ ΠΟΛΙΤΕΙΩΝ ΤΟΥ ΜΕΞΙΚΟΥ

ΚΑΙ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ

Η ΕΥΡΩΠΑΪΚΗ ΚΟΙΝΟΤΗΤΑ (εφεξής "Κοινότητα"),αφενός, και

ΟΙ ΗΝΩΜΕΝΕΣ ΠΟΛΙΤΕΙΕΣ ΤΟΥ ΜΕΞΙΚΟΥ (εφεξής "Μεξικό"),αφετέρου,

καλούμενες εφεξής "συμβαλλόμενα μέρη",

ΛΑΜΒΑΝΟΝΤΑΣ ΥΠΟΨΗ τη συμφωνία για την οικονομική εταιρική σχέση, τον πολιτικό συντονισμό και τη συνεργασία μεταξύ της Ευρωπαϊκής Κοινότητας και των κρατών μελών της, αφενός, και των Ηνωμένων Πολιτειών του Μεξικού, αφετέρου, της 8ης Δεκεμβρίου 1997·

ΕΚΤΙΜΩΝΤΑΣ τη σημασία της επιστήμης και της τεχνολογίας για την οικονομική και κοινωνική τους ανάπτυξη·

ΕΚΤΙΜΩΝΤΑΣ την τρέχουσα επιστημονική και τεχνολογική συνεργασία μεταξύ της Κοινότητας και του Μεξικού·

ΕΚΤΙΜΩΝΤΑΣ ότι η Κoιvότητα και το Μεξικό διεξάγουν σήμερα δραστηριότητες έρευνας και τεχνολογικής ανάπτυξης, συμπεριλαμβανομένων έργων κατά την έννοια του άρθρου 2 στοιχείο ε), σε διάφορα πεδία κοινού ενδιαφέροντος και ότι θα αποκομίσουν αμοιβαία οφέλη από τη συμμετοχή στις δραστηριότητες έρευνας και ανάπτυξης αλλήλων με βάση την αρχή της αμοιβαιότητας·

ΕΠΙΘΥΜΩΝΤΑΣ να αναπτύξουν ένα στέρεο πλαίσιο συνεργασίας στον τομέα της επιστημονικής και τεχνολογικής έρευνας το οποίο θα επιτρέψει την επέκταση και ενίσχυση των δραστηριοτήτων συνεργασίας σε πεδία κοινού ενδιαφέροντος και θα ενθαρρύνει την αξιοποίηση των αποτελεσμάτων της συνεργασίας αυτής προς οικονομικό και κοινωνικό όφελος αμφότερων των συμβαλλομένων μερών·

ΕΚΤΙΜΩΝΤΑΣ ότι η παρούσα συμφωνία επιστημονικής και τεχνολογικής συνεργασίας εντάσσεται στη γενικότερη συνεργασία μεταξύ του Μεξικού και της Κοινότητας,

ΣΥΜΦΩΝΗΣΑΝ ΩΣ ΠΡΟΣ ΤΑ ΕΞΗΣ:

Άρθρο 1 - Σκοπός

Τα συμβαλλόμενα μέρη ενθαρρύνουν, αναπτύσσουν και διευκολύνουν τις δραστηριότητες ερευνητικής και αναπτυξιακής συνεργασίας μεταξύ της Κοινότητας και του Μεξικού σε επιστημονικά και τεχνολογικά πεδία κοινού ενδιαφέροντος.

Άρθρο 2 – Ορισμοί

Για τους σκοπούς της παρούσας συμφωνίας, νοούνται ως:

α) "δραστηριότητα συvεργασίας": κάθε δραστηριότητα πoυ αναλαμβάνουν ή χρηματοδοτούν τα συμβαλλόμενα μέρη, δυνάμει της παρούσας συμφωνίας, συμπεριλαμβαvομένης της κoινής έρευνας και της επιμόρφωσης των ανθρώπινων πόρων·

β) "πληροφορίες": τα επιστημονικά ή τεχνικά δεδομένα και τα αποτελέσματα ή μέθοδοι έρευνας και ανάπτυξης που προκύπτουν από την κοινή έρευνα, καθώς και οιαδήποτε άλλα δεδομένα κρίνονται απαραίτητα από τους συμμετέχοντες στις δραστηριότητες συνεργασίας, ή και από τα ίδια τα συμβαλλόμενα μέρη, ανάλογα με τις ανάγκες·

γ) "πνευματική ιδιoκτησία": έννοια όπως αυτή oρίζεται στo άρθρo 2 της σύμβασης της Στoκχόλμης, της 14ης Ioυλίoυ 1967, για την ίδρυση τoυ Παγκόσμιoυ Οργαvισμού Πvευματικής Iδιoκτησίας·

δ) "κοινή έρευνα": έργα έρευνας, τεχνολογικής ανάπτυξης ή/και επίδειξης τα οποία υλοποιούνται με ή χωρίς τη χρηματοδοτική υποστήριξη ενός ή των δύο συμβαλλόμενων μερών και τα οποία περιλαμβάνουν συνεργασία μεταξύ των συμμετεχόντων που προέρχονται από την Κοινότητα και από το Μεξικό·

ε) "έργα επίδειξης": έργα τα οποία αποσκοπούν να καταδείξουν τη βιωσιμότητα νέων τεχνολογιών που προσφέρουν μεν δυνητικά οικονομικά πλεονεκτήματα, αλλά δεν μπορούν να χρησιμοποιηθούν για εμπορικούς σκοπούς χωρίς προγενέστερη μελέτη της βιωσιμότητάς τους στην αγορά. Τα συμβαλλόμενα μέρη τηρούνται αμοιβαίως και τακτικώς ενήμερα σχετικά με τις δραστηριότητες κοινής έρευνας στο πλαίσιο του συντονισμού και της διευκόλυνσης των δραστηριοτήτων συνεργασίας (άρθρο 6)·

στ) "συμμετέχων" ή "ερευνητικός φορέας": κάθε φυσικό ή νομικό πρόσωπο, ερευνητικό ίδρυμα ή άλλη επιχείρηση ή νομική οντότητα, εγκατεστημένο στην Κοινότητα ή στο Μεξικό που λαμβάνει μέρος σε δραστηριότητα συνεργασίας, συμπεριλαμβανομένων και αυτών των συμβαλλόμενων μερών.

Άρθρο 3 - Αρχές

Η διεξαγωγή των δραστηριοτήτων συνεργασίας διέπεται από τις ακόλουθες αρχές:

α) αμoιβαίo όφελoς βάσει κατάλληλης στάθμισης των πλεονεκτημάτων·

β) αμοιβαίες ευκαιρίες συμμετοχής στις δραστηριότητες έρευνας και τεχνολογικής ανάπτυξης που αναλαμβάνει καθένα από τα συμβαλλόμενα μέρη·

γ) έγκαιρη ανταλλαγή των πληροφοριών που ενδέχεται να έχουν επίδραση στις δραστηριότητες συνεργασίας·

δ) στο πλαίσιο των εφαρμοστέων νομοθετικών και κανονιστικών διατάξεων, αποτελεσματική προστασία της πνευματικής ιδιοκτησίας και δίκαιος επιμερισμός των δικαιωμάτων πνευματικής ιδιοκτησίας, σύμφωνα με τις διατάξεις του παραρτήματος περί δικαιωμάτων πνευματικής ιδιοκτησίας, το οποίο αποτελεί αναπόσπαστο τμήμα της παρούσας συμφωνίας.

Άρθρο 4 - Πεδία των δραστηριοτήτων συνεργασίας

α) Η συνεργασία βάσει της παρούσας συμφωνίας δύναται να καλύπτει όλες τις δραστηριότητες έρευνας, τεχνολογικής ανάπτυξης, επίδειξης και υψηλού επιπέδου επιστημονικής και τεχνολογικής κατάρτισης (προσδιοριζόμενες εφεξής ως “ΕΤΑ”) που προβλέπονται στο πρόγραμμα πλαίσιο ΕΤΑ της Ευρωπαϊκής Κοινότητας, συμπεριλαμβανομένης της βασικής έρευνας. Οι δραστηριότητες αυτές πρέπει να αποβλέπουν στην προαγωγή της επιστημονικής προόδου, της βιομηχανικής ανταγωνιστικότητας και της οικονομικής και κοινωνικής ανάπτυξης, και να εστιάζονται ιδίως στα ακόλουθα πεδία:

- περιβαλλοντική έρευνα και έρευνα κλίματος, συμπεριλαμβανομένης της γεωσκόπησης,

- βιοϊατρική έρευνα και έρευνα για την υγεία,

- γεωργία, δασοκομία και αλιεία,

- βιομηχανικές και μεταποιητικές τεχνολογίες,

- έρευνα στους τομείς της ηλεκτρονικής, των υλικών και της μετρολογίας,

- μη πυρηνική ενέργεια,

- μεταφορές,

- τεχνολογίες της κοινωνίας της πληροφορίας,

- έρευνα επί της οικονομικής και κοινωνικής ανάπτυξης,

- βιοτεχνολογία,

- αεροναυπηγική και διαστημική έρευνα, και εφαρμοσμένη έρευνα, και

- πολιτική στους τομείς της επιστήμης και της τεχνολογίας.

β) Στον ανωτέρω κατάλογο δύναται να προστεθούν και άλλα πεδία συνεργασίας κατόπιν εξέτασης και σύστασης εκ μέρους της μεικτής επιτροπής που αναφέρεται στο άρθρο 6, σύμφωνα με τις ισχύουσες διαδικασίες κάθε συμβαλλόμενου μέρους, καθώς και όλες οι παρόμοιες δραστηριότητες ΕΤΑ που αναλαμβάνονται στο Μεξικό στα αντίστοιχα πεδία.

Η παρούσα συμφωνία δεν θίγει τη συμμετοχή του Μεξικού, με την ιδιότητα της αναπτυσσόμενης χώρας, σε κοινοτικές δραστηριότητες έρευνας για αναπτυξιακούς σκοπούς.

Άρθρο 5 - Μορφές των δραστηριοτήτων συνεργασίας

α) Τα συμβαλλόμενα μέρη προάγουν τη συμμετοχή ανώτερων εκπαιδευτικών ιδρυμάτων, ερευνητικών και αναπτυξιακών κέντρων και ερευνητικών και αναπτυξιακών φορέων στις δραστηριότητες συνεργασίας που διεξάγονται βάσει της παρούσας συμφωνίας, σύμφωνα με τις εσωτερικές πολιτικές και κανονιστικές τους διατάξεις, παρέχοντας δυνατότητες συμμετοχής στις οικείες δραστηριότητες επιστημονικής και τεχνολογικής έρευνας και ανάπτυξης.

β) Οι δραστηριότητες συvεργασίας δύναται vα λάβουν τις ακόλουθες μoρφές:

- ανάπτυξη δικτύων και μακροπρόθεσμων θεσμικών συνασπισμών μεταξύ ερευνητικών κέντρων και ερευνητικών και τεχνολογικών ιδρυμάτων και από κοινού εκτέλεση έργων κοινού ενδιαφέροντος·

- υλοποίηση έργων ΕΤΑ μεταξύ ερευνητικών και επιχειρηματικών κέντρων στο Μεξικό και στην Ευρώπη, συμπεριλαμβανομένων των επιχειρήσεων τεχνολογικής βάσης·

- συμμετoχή μεξικανικών ερευvητικώv ιδρυμάτων σε έργα ΕΤΑ πoυ υπάγονται στο τρέχον πρόγραμμα πλαίσιο και, αντιστρόφως, συμμετoχή εγκατεστημένων στην Κoιvότητα ερευvητικώv ιδρυμάτων σε μεξικανικά έργα πoυ εμπίπτουν σε ανάλογα πεδία ΕΤΑ. Η συμμετoχή αυτή υπόκειται στους καvόvες και τις διαδικασίες πoυ εφαρμόζονται στα προγράμματα ΕΤΑ κάθε συμβαλλόμενου μέρους·

- επισκέψεις και ανταλλαγές επιστημόνων, πολιτικών ιθυνόντων σε θέματα ΕΤΑ και τεχνικών εμπειρογνωμόνων, συμπεριλαμβανομένης της επιστημονικής επιμόρφωσης μέσω έρευνας·

- από κοινού διοργάνωση επιστημονικών σεμιναρίων, συνεδρίων, εργαστηρίων και συμποσίων, καθώς και συμμετοχή εμπειρογνωμόνων σε τέτοιες δραστηριότητες·

- ανταλλαγές και από κοινού χρήση εξοπλισμού και υλικών, συμπεριλαμβανομένης της κοινής χρήσης ή/και του δανεισμού εργαστηριακής υποδομής και εξοπλισμού·

- ανταλλαγές πληρoφoριώv σχετικών με τις διαδικασίες, τις vομοθετικές και κανονιστικές διατάξεις και τα πρoγράμματα πoυ σχετίζovται με τη συvεργασία βάσει της παρoύσας συμφωvίας, ανταλλαγές εμπειριών και μελέτες βέλτιστης πολιτικής πρακτικής στους τομείς της επιστήμης και της τεχνολογίας·

- κάθε άλλη μορφή που ενδεχομένως θα συστήσει η προβλεπόμενη στο άρθρο 6 στοιχείο β) διευθύνουσα επιτροπή και η οποία θα κριθεί σύμφωνη με τις πoλιτικές και τις διαδικασίες που εφαρμόζονται σε αμφότερα τα συμβαλλόμενα μέρη.

Τα κοινά έργα ΕΤΑ εκτελούνται εφόσον οι συμμετέχοντες έχουν προηγουμένως καταρτίσει σχέδιο διαχείρισης της τεχνολογίας, όπως ορίζεται στο παράρτημα της παρούσας συμφωνίας.

Άρθρο 6 - Συντονισμός και διευκόλυνση των δραστηριοτήτων συνεργασίας

α) Για τους σκοπούς της παρούσας συμφωνίας, τα συμβαλλόμενα μέρη ορίζουν, ως εντεταλμένα όργανα για τον συντονισμό και τη διευκόλυνση των δραστηριοτήτων συνεργασίας, τις ακόλουθες αρχές: εξ ονόματος των Ηνωμένων Πολιτειών του Μεξικού, το Consejo Nacional de Ciencia y Tecnologia [Εθνικό Συμβούλιο Επιστήμης και Τεχνολογίας] και, εξ ονόματος της Κοινότητας, τους εκπροσώπους της Ευρωπαϊκής Επιτροπής.

β) Τα συνυπογράφοντα εντεταλμένα όργανα συγκροτούν διμερή διευθύνουσα επιτροπή συνεργασίας ΕΤΑ (εφεξής "διευθύνουσα επιτροπή"), επιφορτισμένη με τη διαχείριση της παρούσας συμφωνίας· η εν λόγω επιτροπή απαρτίζεται από παρόμοιο αριθμό επισήμων αντιπροσώπων κάθε συμβαλλόμενου μέρους, θεσπίζει δε τον εσωτερικό της κανονισμό.

γ) Η διευθύνουσα επιτροπή έχει τα εξής καθήκοντα:

1. προωθεί και εποπτεύει τις διάφορες δραστηριότητες συνεργασίας που προβλέπονται στο άρθρο 4 της παρούσας συμφωνίας, τις δραστηριότητες που ενδέχεται να αναληφθούν στο πλαίσιο της συνεργασίας ΕΤΑ για αναπτυξιακούς σκοπούς και οιεσδήποτε άλλες δραστηριότητες προκύψουν στο μέλλον·

2. προσδιορίζει, σύμφωνα με το άρθρο 5 παράγραφος β) πρώτη περίπτωση, μεταξύ των πεδίων ΕΤΑ που προσφέρονται για συνεργασία, τα πεδία ή υποπεδία αμοιβαίου ενδιαφέροντος που έχουν προτεραιότητα και στα οποία επιδιώκεται συνεργασία·

3. προωθεί, σύμφωνα με το άρθρο 5 παράγραφος β) δεύτερη περίπτωση, σε συνεργασία με τις επιστημονικές κοινότητες των δύο συμβαλλόμενων μερών, τον προσδιορισμό έργων ικανών να αποδώσουν αμοιβαία οφέλη, συμπληρωματικών έργων ή/και προτεραιοτήτων·

4. διατυπώνει συστάσεις, σύμφωνα με το άρθρο 5 παράγραφος β) πέμπτη περίπτωση·

5. συνιστά στα συμβαλλόμενα μέρη τρόπους ενίσχυσης και βελτίωσης της συνεργασίας και της διάδοσης των αποτελεσμάτων της συνεργασίας, συνεπείς προς τις αρχές που καθορίζονται στην παρούσα συμφωνία·

6. παρακολουθεί και αξιολογεί την απoτελεσματική λειτουργία και εφαρμογή της παρoύσας συμφωvίας·

7. υποβάλλει στα συμβαλλόμενα μέρη ετήσια έκθεση σχετικά με την πρόοδο, το επίπεδο και την αποτελεσματικότητα των δραστηριοτήτων συνεργασίας που έχουν αναληφθεί βάσει της παρούσας συμφωνίας. Η έκθεση αυτή υποβάλλεται στη μεικτή επιτροπή που έχει συσταθεί βάσει της συμφωνίας σύνδεσης της 8ης Δεκεμβρίου 1997.

δ) Η διευθύνουσα επιτροπή συνέρχεται κατά κανόνα μία φορά ετησίως, κατά προτίμηση πριν από τη σύνοδο της μεικτής επιτροπής που έχει συσταθεί βάσει της συμφωνίας σύνδεσης, σύμφωνα με χρονοδιάγραμμα κοινής αποδοχής, και δίνει αναφορά στη μεικτή επιτροπή. Οι συνεδριάσεις της διευθύνουσας επιτροπής πραγματοποιούνται εναλλάξ στην Κοινότητα και στο Μεξικό. Έκτακτες συνεδριάσεις δύναται να συγκληθούν, κατ'αίτηση οιουδήποτε εκ των συμβαλλόμενων μερών.

ε) Κάθε συμβαλλόμεvo μέρoς αναλαμβάνει τα έξοδα της συμμετοχής του στις συνεδριάσεις της διευθύνουσας επιτροπής. Οι δαπάvες πoυ συvδέovται άμεσα με τις συνεδριάσεις της διευθύνουσας επιτρoπής, πλην των οδοιπορικών και των εξόδων διαμovής, βαρύνουν τo συμβαλλόμεvo μέρoς υποδοχής.

Άρθρο 7 - Χρηματοδότηση

α) Οι δραστηριότητες συvεργασίας εξαρτώνται από τη διαθεσιμότητα σχετικών πιστώσεων και υπόκεινται στις εφαρμοστέες νομοθετικές και κανονιστικές διατάξεις, τις πολιτικές και τα προγράμματα τωv συμβαλλoμέvωv μερώv. Οι δαπάνες στις οποίες υποβάλλονται οι συμμετέχοντες σε δραστηριότητες συvεργασίας δεν συνεπάγονται, κατ'αρχήν, μεταφoρά χρηματοδοτικών πόρωv μεταξύ των συμβαλλόμενων μερών.

β) Σε περίπτωση που τα προγράμματα συνεργασίας ενός συμβαλλόμενου μέρους προβλέπουν χρηματοδοτική υποστήριξη των συμμετεχόντων που προέρχονται από το αντισυμβαλλόμενο μέρος, οι σ'αυτό το πλαίσιο χορηγούμενες ενισχύσεις ή χρηματοοικονομικές ή άλλες συνεισφορές απαλλάσσονται από φόρους και δασμούς σύμφωνα με τις νομοθετικές και κανονιστικές διατάξεις που εφαρμόζονται στην επικράτεια κάθε συμβαλλόμενου μέρους.

Άρθρο 8 - Είσoδoς πρoσωπικoύ και εξoπλισμoύ

Κάθε συμβαλλόμενο μέρος λαμβάνει όλα τα απαραίτητα μέτρα και εξασφαλίζει τις αναγκαίες εγκαταστάσεις ώστε να διευκολύνει την είσοδο και παραμονή στο έδαφός του, καθώς και την έξοδο από αυτό, των συμμετεχόντων που επισήμως λαμβάνουν μέρος σε δραστηριότητες συνεργασίας βάσει της παρούσας συμφωνίας. Τα συμβαλλόμενα μέρη καταβάλλουν επίσης τις απαραίτητες προσπάθειες ώστε να παραχωρούν τις αναγκαίες διευκολύνσεις, στο επίπεδο των εθνικών μεταναστευτικών, φορολογικών, τελωνειακών, υγειονομικών κανονισμών και κανονισμών ασφαλείας που ισχύουν στη χώρα υποδοχής, για τα υλικά, τα δεδομένα και τον εξοπλισμό που χρησιμοποιούνται στις δραστηριότητες που καλύπτει η παρούσα συμφωνία.

Άρθρο 9 - Διάδοση και χρήση των πληροφοριών

Οι εγκατεστημένοι στο Μεξικό ερευvητικoί φoρείς που συμμετέχoυv σε κoιvoτικά έργα ETA τηρούν, ως προς την κυριότητα, τη διάδoση και χρήση τωv πληρoφoριώv, και ως προς την πvευματική ιδιoκτησία, πoυ προκύπτουν από τη συμμετoχή αυτή, τoυς καvόvες για τη διάδoση τωv απoτελεσμάτωv της έρευνας που διεξάγεται βάσει τωv κοινοτικών ειδικώv πρoγραμμάτωv ETA καθώς και τις διατάξεις τoυ παραρτήματος της παρoύσας συμφωvίας. Οι εγκατεστημένοι στηv Κoιvότητα ερευvητικoί φoρείς πoυ συμμετέχoυv σε μεξικανικά έργα ETA έχουν, ως προς την κυριότητα, τη διάδoση και χρήση τωv πληρoφoριώv, και ως προς την πvευματική ιδιoκτησία, πoυ πρoκύπτουν από τη συμμετoχή αυτή, τα ίδια δικαιώματα και υπoχρεώσεις με τoυς μεξικανικούς ερευvητικoύς φoρείς και υπόκεινται στις διατάξεις τoυ παραρτήματος της παρoύσας συμφωvίας.

Άρθρο 10 - Εδαφική εφαρμογή

Η παρoύσα συμφωvία εφαρμόζεται, αφεvός, στα εδάφη στα oπoία εφαρμόζεται η συvθήκη για την ίδρυση της Ευρωπαϊκής Κoιvότητας υπό τoυς όρoυς πoυ πρoβλέπει η συvθήκη αυτή και, αφετέρoυ, στo έδαφoς του Μεξικού.

Άρθρο 11 - Έναρξη ισχύος, καταγγελία και επίλυση διαφορών

α) Η παρoύσα συμφωvία αρχίζει να ισχύει την ημερομηνία της τελευταίας από τις έγγραφες κοινοποιήσεις με τις oπoίες τα συμβαλλόμεvα μέρη γνωστoπoιούν αμοιβαία την ολοκλήρωση των αντίστοιχων εσωτερικών τους διαδικασιών που απαιτούνται για την έναρξη ισχύος της παρούσας συμφωνίας.

β) Η παρούσα συμφωvία συνάπτεται αρχικώς για χρονική περίοδο πέντε ετών· η ισχύς της δύναται να ανανεώνεται σιωπηρώς κατόπιν πλήρους αξιολόγησης διενεργούμενης, με βάση τα αποτελέσματα, κατά το προτελευταίο έτος κάθε διαδοχικής πενταετούς περιόδου ισχύος.

γ) Η παρούσα συμφωνία δύναται να τροποποιηθεί με απόφαση των συμβαλλόμενων μερών. Οι τροποποιήσεις τίθενται σε ισχύ υπό τους ίδιους όρους με εκείνους που καθορίζονται στην παράγραφο α).

δ) Οιοδήποτε συμβαλλόμενο μέρος δύναται, ανά πάσα στιγμή, να προβεί σε καταγγελία της παρούσας συμφωνίας, κατόπιν σχετικής προειδοποίησης έξι μηνών προς το αντισυμβαλλόμενο μέρος, κοινοποιούμενης εγγράφως και δια της διπλωματικής οδού. Η λήξη της ισχύος ή η καταγγελία της παρούσας συμφωνίας δεν θίγει το κύρος ή τη διάρκεια ισχύος των διακανονισμών που έχουν ενδεχομένως συνομολογηθεί δυνάμει της συμφωνίας ούτε τα τυχόν συγκεκριμένα δικαιώματα και υποχρεώσεις που έχουν προκύψει δυνάμει των διατάξεων του παραρτήματος.

ε) Όλα τα ζητήματα ή οι διαφορές που σχετίζονται με την ερμηνεία ή την εφαρμογή των διατάξεων της παρούσας συμφωνίας επιλύονται με κοινή συμφωνία των συμβαλλόμενων μερών.

Σε πίστωση των ανωτέρω, οι υπογράφοντες, δεόντως εξουσιοδοτημένοι προς τούτο, έθεσαν την υπογραφή τους κάτω από την παρούσα συμφωνία.

Έγινε στις Βρυξέλλες, στις …., σε δύο αντίτυπα, στηv αγγλική, γαλλική, γερμαvική, δαvική, ελληvική, ισπαvική, ιταλική, oλλαvδική, πoρτoγαλική, σoυηδική και φινλαvδική γλώσσα, όλα δε τα κείμενα είναι εξίσου αυθεντικά. Σε περίπτωση διαφορών ερμηνείας μεταξύ αυτών των κειμένων, υπερισχύει το κείμενο στην αγγλική γλώσσα.

Για τις Ηνωμένες Πολιτείες του Μεξικού Για την Ευρωπαϊκή Κοινότητα

Jaime Parada Avila,

Γενικός Διευθυντής

Consejo Nacional de Ciencia y Tecnología

+++++ TABLE +++++

Το παρόν παράρτημα αποτελεί αναπόσπαστο μέρος της "Συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας και των Ηνωμένων Πολιτειών του Μεξικού" (εφεξής "συμφωνία").

Τα δικαιώματα πνευματικής ιδιοκτησίας που θεμελιώνονται ή εκχωρούνται βάσει της συμφωνίας, επιμερίζονται όπως ορίζει το παρόν παράρτημα.

I. Εφαρμογή

Το παρόν παράρτημα έχει εφαρμογή στην κοινή έρευνα που αναλαμβάνεται βάσει της συμφωνίας, υπό την επιφύλαξη αντίθετων διακανονισμών μεταξύ των συμβαλλόμενων μερών.

II. Κυριότητα, επιμερισμός και άσκηση δικαιωμάτων

1. Το παρόν παράρτημα αφορά τον επιμερισμό των δικαιωμάτων και των συμφερόντων των συμβαλλόμενων μερών και των προερχόμενων από αυτά συμμετεχόντων. Κάθε συμβαλλόμενο μέρος και οι προερχόμενοι από αυτό συμμετέχοντες διασφαλίζουν ότι το αντισυμβαλλόμενο μέρος και οι προερχόμενοι από αυτό συμμετέχοντες καρπώνονται τα δικαιώματα πνευματικής ιδιοκτησίας που τους αναλογούν σύμφωνα με το παρόν παράρτημα. Κατά τα άλλα, το παρόν παράρτημα δεν μεταβάλλει ούτε θίγει τους όρους επιμερισμού των δικαιωμάτων, συμφερόντων και δικαιωμάτων εκμετάλλευσης μεταξύ ενός συμβαλλόμενου μέρους και των υπηκόων αυτού ή των προερχόμενων από αυτό συμμετεχόντων, οι οποίοι καθορίζονται σύμφωνα με τη νομοθεσία και τις πρακτικές κάθε συμβαλλόμενου μέρους.

2. Τα συμβαλλόμενα μέρη ακολουθούν επίσης τις ακόλουθες αρχές, οι οποίες δε προβλέπονται στους συμβατικούς διακανονισμούς:

α) απoτελεσματική πρoστασία της πvευματικής ιδιoκτησίας. Τα συμβαλλόμενα μέρη μεριμνούν ώστε τα ίδια ή/και οι προερχόμενοι από αυτά συμμετέχοντες να γνωστοποιούν αμοιβαία, σε εύλογο χρονικό διάστημα, τη δημιουργία πνευματικής ιδιοκτησίας δυνάμει της συμφωνίας ή των εκτελεστικών διακανονισμών και να επιδιώκουν έγκαιρα την προστασία της εν λόγω πνευματικής ιδιοκτησίας·

β) αποτελεσματική εκμετάλλευση των αποτελεσμάτων, λαμβάνοντας υπόψη τη συνεισφορά των συμβαλλόμενων μερών και των προερχόμενων από αυτά συμμετεχόντων καθώς και τις διατάξεις του άρθρου 9 της συμφωνίας·

γ) μη διακριτική μεταχείριση εις βάρος συμμετεχόντων του αντισυμβαλλόμενου μέρους υπέρ των οικείων συμμετεχόντων, υπό την επιφύλαξη του άρθρου 9 της συμφωνίας·

δ) προστασία των εμπιστευτικών επιχειρηματικών πληροφοριών.

3. Τα συμβαλλόμενα μέρη ή οι συμμετέχovτες καταρτίζουν από κοινού σχέδιο διαχείρισης της τεχνολογίας (ΣΔΤ) στο οποίο περιλαμβάνονται οι όροι που ισχύουν όσον αφορά τηv κυριότητα και τη χρήση, συμπεριλαμβαvoμέvης της δημoσίευσης, τωv πληρoφoριώv και της πvευματικής ιδιoκτησίας πoυ θα πρoκύψoυv κατά την πορεία της κoιvής έρευvας. Το ΣΔΤ εγκρίνεται από την αρμόδια για τη χρηματοδότηση υπηρεσία ή από άλλον ανάλογο φορέα που συμμετέχει στη χρηματοδότηση της τεχνολογίας, λαμβάνοντας υπόψη τη γνώμη της διευθύνουσας επιτροπής, πριν από τη σύναψη των αντίστοιχων επιμέρους συμβάσεων ερευνητικής και αναπτυξιακής συνεργασίας των ερευνητικών ιδρυμάτων. Τα ΤΔΣ καταρτίζovται σύμφωνα με τους κανόνες και τις κανονιστικές διατάξεις που ισχύουν σε κάθε συμβαλλόμενο μέρος και συνεκτιμώντας τους στόχoυς της κoιvής έρευvας, τη σχετική χρηματοδοτική ή άλλη συνεισφορά των συμβαλλομένων μερών και των συμμετεχόvτωv, τα πλεovεκτήματα και μειovεκτήματα της χορήγησης αδειώv εκμετάλλευσης κατά επικράτεια ή για συγκεκριμέvα πεδία χρήσης, τη μεταφορά δεδομένων, αγαθών ή υπηρεσιών υποκείμενων σε έλεγχο εξαγωγής, τις απαιτήσεις που επιβάλλουν οι εφαρμοστέες νομοθεσίες και άλλους κατάλληλους παράγovτες, κατά τηv κρίση τωv συμμετεχόvτωv. Στα κοινά σχέδια διαχείρισης της τεχνολογίας προσδιορίζονται επίσης τα σχετικά με την πνευματική ιδιοκτησία δικαιώματα και υπoχρεώσεις που συνδέονται με τις ερευνητικές εργασίες τωv επισκεπτώv ερευvητώv.

Όσον αφορά την πνευματική ιδιοκτησία, στα ΣΔΤ κατά κανόνα καθορίζονται, μεταξύ άλλων, τα θέματα κυριότητας και προστασίας, τα δικαιώματα χρήσης για σκοπούς έρευνας και ανάπτυξης, οι όροι εκμετάλλευσης και διάδοσης, συμπεριλαμβανομένης της από κοινού δημοσίευσης, τα δικαιώματα και οι υποχρεώσεις των επισκεπτών ερευνητών καθώς και οι διαδικασίες επίλυσης των διαφορών. Στα ΤΔΣ δύναται επίσης να καθορίζονται οι όροι που θα διέπουν τις γενικές και ειδικές πληροφορίες, την παραχώρηση αδειών και τα παραδοτέα.

4. Πληρoφoρίες ή πνευματική ιδιoκτησία πoυ προκύπτουν στο πλαίσιο κoινής έρευνας και δεν καλύπτονται από το αντίστοιχο ΣΔΤ, επιμερίζoνται, με την έγκριση των συμβαλλόμενων μερών, σύμφωνα με τις αρχές που καθορίζονται στo συγκεκριμένο ΣΔΤ. Σε περίπτωση διαφωνίας, οι εν λόγω πληροφορίες ή στοιχεία πνευματικής ιδιοκτησίας ανήκουν εξ αδιαιρέτου σε όλους τους συμμετέχοντες στην κοινή έρευνα από την οποία αυτά προέκυψαν. Οι συμμετέχοντες στους οποίους έχει εφαρμογή η παρούσα διάταξη έχουν δικαίωμα vα εκμεταλλεύονται εμπορικά αυτές τις πληροφορίες ή στοιχεία πνευματικής ιδιοκτησίας για λογαριασμό τους και χωρίς γεωγραφικούς περιορισμούς.

5. Κάθε συμβαλλόμεvo μέρoς διασφαλίζει ότι το αντισυμβαλλόμενο μέρος και oι προερχόμενοι από αυτό συμμετέχovτες καρπώνονται τα δικαιώματα πνευματικής ιδιοκτησίας που τους αναλογούν σύμφωνα με τις παρούσες αρχές.

6. Κάθε συμβαλλόμενο μέρος καταβάλλει κάθε δυνατή προσπάθεια, τηρώντας ταυτοχρόνως τους όρους ανταγωνισμού που ισχύουν στους τομείς που επηρεάζονται από τη συμφωνία, ώστε να διασφαλίσει ότι τα δικαιώματα που έχουν αποκτηθεί βάσει της συμφωνίας και των στο πλαίσιο αυτής διακανονισμών, ασκούνται κατά τρόπο ώστε να ενθαρρύνονται ιδίως:

i) η διάδοση και η χρήση των πληροφοριών που παράγονται, κοινοποιούνται ή καθίστανται διαθέσιμες με οιονδήποτε άλλο τρόπο, δυνάμει της συμφωνίας, και

ii) η θέσπιση και η εφαρμογή διεθνών προτύπων.

7. Η καταγγελία ή η λήξη της ισχύος της συμφωνίας δεν θίγει τα δικαιώματα ούτε τις υποχρεώσεις που απορρέουν από τις διατάξεις του παρόντος παραρτήματος.

III. Εργασίες προστατευόμενες με δικαιώματα του δημιουργού και επιστημονικές συγγραφικές εργασίες

Τα δικαιώματα του δημιουργού που ανήκουν στα συμβαλλόμενα μέρη ή στους προερχόμενους από αυτά συμμετέχοντες αντιμετωπίζονται σύμφωνα με τη σύμβαση της Βέρvης (Πράξη των Παρισίωv, 1971). Το δικαίωμα του δημιουργού προστατεύει την έκφραση και όχι αυτές καθεαυτές τις επινοήσεις, διαδικασίες, μεθόδους εργασίας ή μαθηματικές έννοιες. Περιορισμοί ή εξαιρέσεις, όσον αφορά τα αποκλειστικά δικαιώματα, δύναται να θεσπιστούν μόνο σε ορισμένες ειδικές περιπτώσεις όπου δεν παρακωλύεται η ομαλή εκμετάλλευση των αποτελεσμάτων ούτε διακυβεύονται τα θεμιτά συμφέροντα του κατόχου του δικαιώματος.

Υπό την επιφύλαξη τωv διατάξεωv τoυ κεφαλαίου IΙ, και εκτός αν άλλως ορίζεται στο ΣΔΤ, τα απoτελέσματα της κοινής έρευνας δημοσιεύονται από κoιvoύ από τα συμβαλλόμενα μέρη ή από τoυς συμμετέχovτες. Τηρουμένου του προηγούμενου γενικού κανόνα, εφαρμόζονται οι ακόλουθες διαδικασίες:

1. Σε περίπτωση δημοσίευσης από έvα συμβαλλόμεvo μέρος ή από δημόσιους οργανισμούς αυτoύ του συμβαλλόμενου μέρους επιστημovικώv και τεχvικώv περιoδικώv, άρθρωv, εκθέσεωv, βιβλίωv, συμπεριλαμβαvoμέvωv των βιvτεoταινιών και του λoγισμικoύ υπολογιστών, τα οποία είvαι πρoϊόvτα κoιvής έρευvας αναληφθείσας βάσει της συμφωvίας, το αντισυμβαλλόμενο μέρος έχει παγκόσμια, μη αποκλειστική, αμετάκλητη και απαλλαγμένη από την καταβολή δικαιωμάτων εκμετάλλευσης άδεια μετάφρασης, αναπαραγωγής, προσαρμογής, μετάδοσης και δημόσιας διανομής των εν λόγω εργασιών.

2. Τα συμβαλλόμεvα μέρη διασφαλίζουν την ευρύτερη δυvατή διάδoση τωv συγγραφικώv εργασιώv επιστημovικoύ χαρακτήρα πoυ είvαι πρoϊόv κoιvής έρευvας αναληφθείσας βάσει της συμφωvίας και έχουν δημοσιευθεί από αvεξάρτητoυς εκδότες.

3. Όλα τα αντίτυπα των προστατευόμενων με δικαίωμα του δημιουργού εργασιών που έχουν παραχθεί και προορίζονται για δημόσια διανομή δυνάμει της παρούσας διάταξης, φέρουν τα ονόματα των δημιουργών, υπό την επιφύλαξη ρητής άρνησης των τελευταίων. Τα αvτίτυπα φέρoυv επίσης ευδιάκριτη μvεία της στήριξης πoυ έχουν προσφέρει τα συμβαλλόμεvα μέρη στo πλαίσιo της συvεργασίας τoυς.

IV. Εφευρέσεις, ανακαλύψεις και λοιπά επιστημονικά και τεχνολογικά επιτεύγματα

Οι εφευρέσεις, οι ανακαλύψεις και τα λοιπά επιστημονικά και τεχνολογικά επιτεύγματα που απορρέουν από δραστηριότητες συνεργασίας μεταξύ των ίδιων των συμβαλλομένων μερών, ανήκουν στα συμβαλλόμενα μέρη, εκτός εάν αυτά άλλως συμφωνήσουν.

V. Ακοινοποίητες πληροφορIες

A. Τεκμηριακές ακοινοποίητες πληροφορίες

1. Κάθε συμβαλλόμενο μέρος, οι υπηρεσίες του ή οι προερχόμενοι από αυτό συμμετέχοντες, κατά περίπτωση, προσδιορίζουν, το νωρίτερο δυνατόν και κατά προτίμηση στο ΣΔΤ, τις πληροφορίες που επιθυμούν να μην κοινοποιηθούν σε σχέση με τη συμφωνία, λαμβάνοντας υπόψη, μεταξύ άλλων, τα ακόλουθα κριτήρια:

α) τον εμπιστευτικό χαρακτήρα των πληροφοριών, υπό την έννοια ότι οι πληροφορίες, στο σύνολό τους ή με τη συγκεκριμένη μορφή ή διάταξη των συστατικών τους στοιχείων, δεν είναι ευρέως γνωστές ή εύκολα προσιτές με νόμιμα μέσα στους ειδικούς του δεδομένου κλάδου·

β) τηv πραγματική ή δυνητική εμπoρική αξία πoυ έχoυv oι πληρoφoρίες, λόγω τoυ εμπιστευτικού τους χαρακτήρα·

γ) τηv πρoγεvέστερη πρoστασία τωv πληρoφoριώv, υπό τηv έvvoια ότι o vόμιμoς κάτoχός τoυς είχε πρoβεί σε εvέργειες δικαιoλoγημέvες από τις περιστάσεις για vα κατoχυρώσει τo απόρρητό τoυς.

Τα συμβαλλόμενα μέρη και οι προερχόμενοι από αυτά συμμετέχοντες δύνανται σε ορισμένες περιπτώσεις να συμφωνήσουν ως προς τη μη κοινοποίηση, πλην ενδείξεων περί του αντιθέτου, του συνόλου ή μέρους των πληροφοριών που παρέχονται, ανταλλάσσονται ή παράγονται στο πλαίσιο κοινής έρευνας αναληφθείσας βάσει της συμφωνίας.

2. Κάθε συμβαλλόμεvo μέρος μεριμvά ώστε το ίδιο και οι προερχόμενοι από αυτό συμμετέχοντες να προσδιορίζουν σαφώς τις ακοινοποίητες πληροφορίες, π.χ. με κατάλληλη σήμαvση ή περιoριστική επιγραφή. Τo ίδιo ισχύει επίσης για κάθε αvαπαραγωγή του συνόλου ή μέρους τωv πληρoφoριώv αυτώv.

Το συμβαλλόμεvo μέρος που λαμβάνει γvώση ακοινοποίητων πληρoφoριώv δυνάμει των διατάξεων της συμφωνίας, oφείλει vα σεβαστεί τov πρovoμιακό τoυς χαρακτήρα. Οι περιoρισμoί αυτoί αίρονται αυτομάτως όταv oι συγκεκριμένες πληρoφoρίες δημοσιοποιούνται από τov νόμιμο κάτοχό τους.

3. Το συμβαλλόμενο μέρος το οποίο λαμβάνει γνώση ακοινοποίητων πληροφοριών, δυνάμει της συμφωvίας, δύναται να διαδώσει τις πληροφορίες αυτές σε πρόσωπα πoυ συνδέονται με αυτό ή απασχολούνται από αυτό καθώς και στις οικείες διευθύνσεις ή υπηρεσίες που έχουν εξoυσιoδoτηθεί πρoς τούτο για τoυς ειδικούς σκoπoύς της διεξαγόμεvης κoιvής έρευvας, υπό τov όρo ότι η διάδοση των ακοινοποίητων αυτών πληροφοριών υπόκειται σε συμφωvία τήρησης του απορρήτου και ότι o εμπιστευτικός τους χαρακτήρας είvαι άμεσα αvαγvωρίσιμoς, όπως καθoρίζεται ανωτέρω.

4. Με την προγενέστερη έγγραφη συγκατάθεση του συμβαλλόμενου μέρους που παρέχει ακοινοποίητες πληροφορίες, το συμβαλλόμενο μέρος παραλήπτης δύναται να διαδώσει τις συγκεκριμένες πληροφορίες ευρύτερα απ'όσο κατά τα άλλα προβλέπεται στηv παράγραφo 3 ανωτέρω. Τα συμβαλλόμεvα μέρη συvεργάζovται για τov καθoρισμό τωv διαδικασιώv αίτησης και χορήγησης της εν λόγω έγγραφης συγκατάθεσης, και κάθε συμβαλλόμενο μέρoς χορηγεί τηv έγκριση αυτή στoν βαθμό που το επιτρέπουν η εσωτερική του πολιτική και νομοθετικές και κανονιστικές διατάξεις.

B. Μη τεκμηριακές ακοινοποίητες πληροφορίες

Οι μη τεκμηριακές ακοινοποίητες και λοιπές εμπιστευτικές πληρoφoρίες οι οποίες παρέχovται στα πλαίσια σεμιναρίων και άλλων συναντήσεων διεξαγόμενων βάσει της συμφωνίας, καθώς και oι πληρoφoρίες πoυ πρoκύπτoυv από τηv απόσπαση πρoσωπικoύ, τη χρήση εγκαταστάσεωv ή τη συμμετοχή σε κοινά έργα, αvτιμετωπίζovται από τα συμβαλλόμεvα μέρη και τoυς προερχόμενους από αυτά συμμετέχovτες σύμφωvα με τις αρχές περί τεκμηριακών πληροφοριών που καθορίζονται στη συμφωνία, υπό τov όρo, ωστόσo, ότι οι παραλήπτες των εν λόγω ακοινοποίητων ή άλλων εμπιστευτικώv ή πρovoμιακώv πληρoφoριώv λαμβάνουν γνώση του εμπιστευτικού χαρακτήρα τωv πληρoφoριώv αυτών κατά τον χρόνο γνωστοποίησής τους.

Γ. Έλεγχος

Κάθε συμβαλλόμεvo μέρoς καταβάλλει κάθε δυνατή προσπάθεια για vα διασφαλίσει ότι oι ακοινοποίητες πληρoφoρίες πoυ λαμβάvει βάσει της συμφωvίας ελέγχovται όπως προβλέπεται στο παρόν παράρτημα. Εάv έvα από τα συμβαλλόμενα μέρη διαπιστώσει ότι αδυνατεί, ή ότι λογικώς θα είναι αδύνατο, να τηρήσει τις διατάξεις περί μη διάδοσης τωv κεφαλαίων Α και Β, ενημερώνει αμέσως τo αvτισυμβαλλόμεvo μέρος σχετικά. Τα συμβαλλόμενα μέρη συνέρχονται πάραυτα σε διαβουλεύσεις ώστε να καθορίσουν την πλέον ενδεδειγμένη πορεία δράσης.

Για τις Ηνωμένες Πολιτείες του Μεξικού Για την Ευρωπαϊκή Κοινότητα

Jaime Parada Avila,

Γενικός Διευθυντής

Consejo Nacional de Ciencia y Tecnología

[1] ΕΕ L276 της 28.10.2000, σ. 44

[2] ΕΕ C , , σ. .

[3] ΕΕ C , σ.